钦定古今图书集成/明伦汇编/皇极典/第234卷 > 《史论》何乔新
## 钦定古今图书集成/明伦汇编/皇极典/第234卷 > 《史论》何乔新

宋太宗勤于读书，自巳至申，然后释卷。诏史馆修《太平御览》一千卷，日进三卷。朱琪以劳悴为谏，帝曰：“开卷有益，不为劳也。”

帝王之学与士庶异，非欲寻章摘句，如世之经生，亦
非欲雕虫篆刻，如世之文士也，在知其要而已。《书》之
所当读者，莫要于《四书》《五经》，其所载者，皆正心修身
之本，经世保邦之道也。其次则历代之史，其所纪者，
治乱兴衰之迹，善可为法，恶可为戒也。广厦之下，细
旃之上，讽诵其词，涵沫其理，反之身心，措之事业，其
为益也大矣，何以泛览为哉？太宗勤于读书，自巳至
申，其用志非不勤也，《太平御览》日进三卷，其记览非
不博也，然于身心治道，果何益哉？是乃经生文字之
学，而非帝王之学也。虽然，世之为人君者，或性不喜
学，或荒思于仙释，或溺情于酒色，或放意于驰骋弋
射之娱，太宗虽未知为学之要，其贤“于彼则远矣。”